EVROPSKA KOMISIJA Bruselj, 14.12.2018 COM(2018) 837 final 2018/0425(NLE) Predlog SKLEP SVETA o stališču, ki se v imenu Evropske unije zavzame v delovni skupini za vino, ustanovljeni s Sporazumom o gospodarskem partnerstvu med Evropsko unijo in Japonsko, do obrazcev, ki se uporabljajo za potrdila za uvoz vinskih proizvodov s poreklom iz Japonske v Evropsko unijo, in postopkov v zvezi s samopotrjevanjem



OBRAZLOŽITVENI MEMORANDUM 1.Predmet urejanja predloga Ta predlog se nanaša na sklep o stališču, ki se v imenu Unije zavzame v delovni skupini za vino do predvidenega sprejetja sklepa o obrazcih, ki se uporabljajo kot potrdilo za uvoz vinskih proizvodov s poreklom iz Japonske v Evropsko unijo, in postopkih v zvezi z izvajanjem samopotrjevanja. Namen tega predloga je zagotoviti, da lahko delovna skupina za vino sprejme navedeni sklep ob začetku veljavnosti Sporazuma o gospodarskem partnerstvu med Evropsko unijo in Japonsko (1. februarja 2019). 2.Ozadje predloga 2.1.Sporazum o gospodarskem partnerstvu Cilj Sporazuma o gospodarskem partnerstvu med Evropsko unijo in Japonsko (v nadaljnjem besedilu: Sporazum) je liberalizirati in olajšati trgovino in naložbe ter spodbujati tesnejše gospodarske odnose med pogodbenicama. Sporazum začne veljati [datum začetka veljavnosti]. 2.2.Delovna skupina za vino S členom 22.4 Sporazuma se ustanovi delovna skupina za vino. Delovna skupina za vino je odgovorna za učinkovito izvajanje in delovanje oddelka C in Priloge 2-E. 2.3.Predvideni akt delovne skupine za vino V skladu s členom 2.35(3) Sporazuma delovna skupina za vino organizira svoj prvi sestanek na datum začetka veljavnosti Sporazuma. Delovna skupina [datum začetka veljavnosti] na prvem sestanku sprejme sklep o obrazcih, ki se uporabljajo kot potrdilo za uvoz vinskih proizvodov s poreklom iz Japonske v Evropsko unijo, in postopkih pri izvajanju samopotrjevanja (v nadaljnjem besedilu: predvideni akt). Namen predvidenega akta je učinkovito izvajanje oddelka C in Priloge 2-E k Sporazumu ter zlasti člena 2.28(1) Sporazuma. 3.Stališče, ki se sprejme v imenu Unije Sporazum o gospodarskem partnerstvu med Evropsko unijo in Japonsko, ki je predmet predloga Komisije za Sklep Sveta COM(2018) 192 final, vsebuje celovit oddelek o vzajemnem olajševanju izvoza vina, t. i. „vinski sveženj“. Vključuje zlasti popolno odpravo tarif za evropska vina in peneča vina, izvožena na Japonsko, ob začetku veljavnosti Sporazuma, zaščito približno 130 imen vin z geografsko označbo EU na ozemlju Japonske, odobritev več enoloških postopkov EU, vključno s prednostnim seznamom aditivov za uporabo v vinu, ter sprejetje poenostavljenega potrjevanja japonskih vin, uvoženih v EU, s sklepom delovne skupine za vino. Priloženi predvideni akt delovne skupine omogoča izvajanje tega celovitega oddelka z določitvijo obrazcev, ki se uporabljajo kot potrdilo za uvoz vinskih proizvodov s poreklom iz Japonske v EU, in postopkov pri izvajanju samopotrjevanja. Obrazci in postopki v zvezi s samopotrjevanjem so skladni s politikami Evropske unije o olajševanju trgovine in sodelovanju s tretjimi državami, ki so sklenile sporazume z Unijo, pri preprečevanju goljufij. Zato bi bilo treba podpreti njihovo sprejetje. 4.Pravna podlaga 4.1.Postopkovna pravna podlaga 4.1.1.Načela

V členu 218(9) Pogodbe o delovanju Evropske unije (PDEU) so predvideni sklepi o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“. Pojem „akti s pravnim učinkom“ vključuje akte, ki imajo pravni učinek po pravilih mednarodnega prava, s katerimi se ureja zadevni organ. Vključuje tudi instrumente, ki nimajo zavezujočega učinka v mednarodnem pravu, vendar „lahko odločilno vplivajo na vsebino ureditve, ki jo sprejme zakonodajalec Unije“. 4.1.2.Uporaba v obravnavanem primeru Delovna skupina za vino je organ, ustanovljen s Sporazumom. Akt, k sprejetju katerega se poziva delovna skupina za vino, je akt s pravnim učinkom. Predvideni akt bo v skladu s členom 1.3 Sporazuma zavezujoč po mednarodnem pravu. Predvideni akt ne dopolnjuje ali spreminja institucionalnega okvira Sporazuma. Postopkovna pravna podlaga za predlagani sklep je zato člen 218(9) PDEU. 4.2.Materialna pravna podlaga 4.2.1.Načela Materialna pravna podlaga za sklep iz člena 218(9) PDEU je odvisna predvsem od cilja in vsebine predvidenega akta, do katerega se v imenu Unije sprejme stališče. Če ima predvideni akt dva cilja ali elementa in če je eden od teh ciljev ali elementov glavni, drugi pa postranski, mora sklep iz člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element. 4.2.2.Uporaba v obravnavanem primeru Glavni cilj in vsebina predvidenega akta se nanašata na liberalizacijo in olajševanje trgovine z vinskimi proizvodi. Materialna pravna podlaga za predlagani sklep je torej člen 207 PDEU. 4.3.Sklep Pravna podlaga za predlagani sklep bi moral biti člen 207 PDEU v povezavi s členom 218(9) PDEU. 5.Objava predvidenega akta Ker bodo morali carinski organi in uvozniki v EU začeti izpolnjevati zahteve, določene v aktu delovne skupine za vino, ga je po sprejetju primerno objaviti v Uradnem listu Evropske unije. 2018/0425 (NLE) Predlog SKLEP SVETA

o stališču, ki se v imenu Evropske unije zavzame v delovni skupini za vino, ustanovljeni s Sporazumom o gospodarskem partnerstvu med Evropsko unijo in Japonsko, do obrazcev, ki se uporabljajo za potrdila za uvoz vinskih proizvodov s poreklom iz Japonske v Evropsko unijo, in postopkov v zvezi s samopotrjevanjem SVET EVROPSKE UNIJE JE – ob upoštevanju Pogodbe o delovanju Evropske unije in zlasti člena 207 v povezavi s členom 218(9) Pogodbe, ob upoštevanju predloga Evropske komisije, ob upoštevanju naslednjega: (1)Sporazum o gospodarskem partnerstvu med Evropsko unijo in Japonsko (v nadaljnjem besedilu: Sporazum) je Unija sklenila s Sklepom Sveta […]. Veljati začne [1. februarja 2019]. (2)V skladu s členom 2.28(2) Sporazuma delovna skupina za vino s sklepom sprejme postopke za izvajanje odstavka 1 navedenega člena, ki določajo potrjevanje za uvoz in prodajo vinskih proizvodov s poreklom iz Japonske v Evropski uniji, ter zlasti za obrazce, ki se morajo uporabiti, in informacije, ki se morajo predložiti v zvezi s potrdilom. (3) Točka (a) člena 2.35(2) Sporazuma določa, da je ena od nalog delovne skupine za vino sprejemanje postopkov v zvezi s samopotrjevanjem. (4)V skladu s členom 2.35(3) Sporazuma delovna skupina za vino organizira svoj prvi sestanek na datum začetka veljavnosti Sporazuma. (5)Delovna skupina za vino na prvem sestanku [1. februarja 2019 / datum začetka veljavnosti Sporazuma] sprejme sklep o obrazcih, ki se uporabljajo za potrdila za uvoz vinskih proizvodov s poreklom iz Japonske v Unijo, in postopkih v zvezi s samopotrjevanjem, da se omogoči učinkovito izvajanje Sporazuma in tako poenostavi uvoz vinskih proizvodov s poreklom iz Japonske. Predvideni obrazci in postopki v zvezi s samopotrjevanjem so skladni s politikami Unije o olajševanju trgovine in sodelovanju s tretjimi državami, ki so sklenile sporazume z Unijo, pri preprečevanju goljufij. (6)Primerno je, da se določi stališče, ki se v imenu Unije zastopa v delovni skupini za vino, saj bo sklep navedene delovne skupine za Unijo zavezujoč – SPREJEL NASLEDNJI SKLEP: Člen 1 Stališče, ki se v imenu Unije zavzame na prvem sestanku delovne skupine za vino, temelji na osnutku sklepa delovne skupine za vino, ki je priložen temu sklepu. Člen 2 Sklep delovne skupine za vino se po sprejetju objavi v Uradnem listu Evropske unije. Člen 3 Ta sklep je naslovljen na Komisijo.